b'\n_START_ARTICLE_\nFC Stumbras\n_START_SECTION_\nIstorija\n_START_PARAGRAPH_\nKlubas \xc4\xafkurtas 2013\xc2\xa0m. vasar\xc4\x85. NFA komanda, \xc5\xbeaidusi Antroje lygoje, pradingo, o jos vietoje radosi naujadaras FC \xe2\x80\x9eStumbras\xe2\x80\x9c. 2013 m. sezone Antros lygos pirmenyb\xc4\x97se \xc5\xbeaid\xc4\x97 Nacionalin\xc4\x97s Futbolo Akademijos (NFA) komanda, bet vasar\xc4\x85 vietoje jos atsirado FC "Stumbras" ir t\xc4\x99s\xc4\x97 pirmenybes su FK NFA i\xc5\xa1kovotais pasiekimais. Tais metais komanda Antroje lygoje buvo antroje vietoje. _NEWLINE_2014 m. \xc5\xbeaid\xc4\x97 Pirmoje lygoje, j\xc4\x85 laim\xc4\x97jo ir i\xc5\xa1kovojo viet\xc4\x85 elito divizione.\n_START_SECTION_\n2015 m. sezonas\n_START_PARAGRAPH_\n2015 m. debiutavo A lygoje ir de\xc5\xa1imties komand\xc5\xb3 pirmenyb\xc4\x97se u\xc5\xbe\xc4\x97m\xc4\x97 septint\xc4\x85j\xc4\x85 viet\xc4\x85.\n_START_SECTION_\n2016 m.\n_START_PARAGRAPH_\n2016 m. dalyvavo A lygoje ir u\xc5\xbe\xc4\x97m\xc4\x97 5 viet\xc4\x85 A lygoje. Sezono prad\xc5\xbeioje pasikeit\xc4\x97 klubo savininkai, \xc4\xaf klub\xc4\x85 at\xc4\x97jo investuotojai i\xc5\xa1 u\xc5\xbesienio, tame tarpe klubo prezidentu tap\xc4\x99s Richard Walsh bei \xc5\xbeinomas treneris Mariano Barreto. _NEWLINE_Taip pat 2016 m. "Stumbras" prasibrov\xc4\x97 \xc4\xaf LFF taur\xc4\x97s pusfinal\xc4\xaf, kuriame 0:2 namuose nusileido Marijampol\xc4\x97s \xe2\x80\x9eS\xc5\xabduvai\xe2\x80\x9c.\n_START_SECTION_\n2017 m. sezonas\n_START_PARAGRAPH_\nA lygoje sezonas buvo sud\xc4\x97tingas, nes jaunimas d\xc4\x97l patirties stokos sunkiai rinko ta\xc5\xa1kus. Klubas buvo apatin\xc4\x97je turnyro lentel\xc4\x97s dalyje ir kovojo d\xc4\x97l i\xc5\xa1likimo elito divizione. J\xc5\xb3 var\xc5\xbeovais buvo Garg\xc5\xbed\xc5\xb3 \xe2\x80\x9eBanga\xe2\x80\x9c._NEWLINE_S\xc4\x97kmingai klost\xc4\x97si LFF taur\xc4\x97s turnyras, kuriame \xe2\x80\x9eStumbras\xe2\x80\x9c nu\xc5\xbeygiavo iki pat finalo ir jame rezultatu 1:0 \xc4\xafveik\xc4\x99 Vilniaus \xe2\x80\x9e\xc5\xbdalgiris\xe2\x80\x9c i\xc5\xa1kovojo LFF taur\xc4\x99.  Tai buvo pirmasis trof\xc4\x97jus klubo istorijoje.\n_START_SECTION_\n2018 m. sezonas\n_START_PARAGRAPH_\n2018 m. sezonas klubui prasid\xc4\x97jo Marijampol\xc4\x97je Supertaur\xc4\x97s rungtyn\xc4\x97mis, ta\xc4\x8diau buvo pralaim\xc4\x97ta \xe2\x80\x9eS\xc5\xabduvai\xe2\x80\x9c 0:5. Klubas v\xc4\x97l pasiek\xc4\x97 LFF Taur\xc4\x97s final\xc4\x85, kur v\xc4\x97l susitiko su Vilniaus \xc5\xbdalgiriu, ta\xc4\x8diau \xc5\xa1\xc4\xafkart pralaim\xc4\x97jo 0:3._NEWLINE_Kaip LFF taur\xc4\x97s nugal\xc4\x97tojai, pirm\xc4\x85 kart\xc4\x85 klubo istorijoje Stumbras dalyvavo UEFA Europos lygoje. _NEWLINE_Pavojaus signalai pasigirdo rugs\xc4\x97jo 18 d. kai tarptautin\xc4\x97 profesin\xc4\x97 futbolinink\xc5\xb3 s\xc4\x85junga FIFPro i\xc5\xa1platino prane\xc5\xa1im\xc4\x85 kad v\xc4\x97luoja Stumbro futbolinink\xc5\xb3 atlyginimai, futbolinik\xc5\xb3 kontraktai yra vienpusi\xc5\xa1ki ir neatitinka standart\xc5\xb3, o \xc5\xbeaid\xc4\x97jai kalb\xc4\x97j\xc4\x99 su spaudos atstovais yra gr\xc4\x85sinami nuobaudomis. FIFPro ragino UEFA bei LFF imtis rimtesni\xc5\xb3 priemoni\xc5\xb3 kad b\xc5\xabt\xc5\xb3 i\xc5\xa1vengta netinkamo elgesio su \xc5\xbeaid\xc4\x97jais, kurie dalyvauja \xc5\xa1i\xc5\xb3 organizacij\xc5\xb3 organizuojamose var\xc5\xbeybose. Rugpj\xc5\xab\xc4\x8dio m\xc4\x97nes\xc4\xaf \xc5\xbeurnalas The New York Times apib\xc5\xabdino FC Stumbras kaip klub\xc4\x85 kurio veikla sutvarkyta taip kad vienintelis tikslas b\xc5\xabt\xc5\xb3 pasipelnyti i\xc5\xa1 \xc5\xbeaid\xc4\x97j\xc5\xb3, o Lietuvos futbol\xc4\x85 kaip futbolinink\xc5\xb3 per\xc4\x97jim\xc5\xb3 ekosistemos dugn\xc4\x85._NEWLINE_Klubas \xc4\x97m\xc4\x97si veiksm\xc5\xb3 pagerinti situacij\xc4\x85, ir puikiai baig\xc4\x97 sezon\xc4\x85 4-oje vietoje, u\xc5\xbesitikrindami dalyvavim\xc4\x85 UEFA Europos lygoje antrus metus i\xc5\xa1 eil\xc4\x97s.\n_START_SECTION_\n2019 m. sezonas\n_START_PARAGRAPH_\nSezonas prasid\xc4\x97jo puikiai. I\xc5\xa1 6 pirm\xc5\xb3j\xc5\xb3 rungtyni\xc5\xb3 Stumbras laim\xc4\x97jo 4, tame tarpe nugal\xc4\x97jo \xe2\x80\x9eVilniaus \xc5\xbdalgir\xc4\xaf\xe2\x80\x9c bei \xc4\x8dempion\xc4\x99 \xe2\x80\x9eS\xc5\xabduv\xc4\x85\xe2\x80\x9c, ta\xc4\x8diau klub\xc4\x85 \xc4\x97m\xc4\x97 kamuoti finansin\xc4\x97s problemos, atsirado \xc4\xafsiskolinim\xc5\xb3 \xc5\xbeaid\xc4\x97jams bei organizacijoms. Bir\xc5\xbeelio m\xc4\x97n. klub\xc4\x85 paliko ne vienas futbolininkas, t\xc4\x85 pat\xc4\xaf planavo daryti ir treneri\xc5\xb3 \xc5\xa1tabas. Bir\xc5\xbeelio 15 d. klubas oficialioje \xe2\x80\x9eFacebook\xe2\x80\x9c paskyroje paskelb\xc4\x97 kad \xe2\x80\x9e\xc5\xa1iandien neketina \xc5\xbeaisti A lygos rungtyni\xc5\xb3. Taip yra d\xc4\x97lto, jog klubas nesulaukia palaikymo i\xc5\xa1 Lietuvos futbolo federacijos, \xc5\xa1iuo klubui sunkiu metu\xe2\x80\x9c. Teigiama, kad \xc5\xa1is sprendimas buvo priimtas klubo savininko Richard Walsh, po to kai jo pra\xc5\xa1ymas nukelti 5-6 A lygos rungtynes buvo atmestas. _NEWLINE_\xe2\x80\x9eStumbro\xe2\x80\x9c UEFA licencija buvo at\xc5\xa1aukta, ir klubui bus neleista klubui dalyvauti UEFA var\xc5\xbeybose. Vieta Europoje atiteko \xe2\x80\x9eKauno \xc5\xbdalgiriui\xe2\x80\x9c, kuris u\xc5\xbe\xc4\x97m\xc4\x97 penkt\xc4\x85j\xc4\x85 viet\xc4\x85 2018 m. sezone. T\xc4\x85 pa\xc4\x8di\xc4\x85 dien\xc4\x85 LFF prane\xc5\xa1\xc4\x97, jog sulauk\xc4\x97 oficialaus UEFA prane\xc5\xa1imo, kuris patvirtino \xe2\x80\x9eKauno \xc5\xbdalgirio\xe2\x80\x9c klubo pri\xc4\x97mim\xc4\x85 \xc4\xaf 2019-20 m. sezono UEFA Europos lygos atrankos var\xc5\xbeybas. _NEWLINE_Stumbras ir Stumbras B praleido A lygos, bei Pirmos lygos rungtynes, d\xc4\x97l to jiems buvo skirti techniniai pralaim\xc4\x97jimai._NEWLINE_Bir\xc5\xbeelio 28 d. buvo at\xc5\xa1auktos A lygos ir Pirmos ligos licencijos, ir iki liepos 27 d. klubui duota laiko, kad b\xc5\xabt\xc5\xb3 i\xc5\xa1spr\xc4\x99stos problemos ir sutvarkyti finansiniai reikalai. Klubai ir LFF sutiko perkelti ateinan\xc4\x8dias dvejas \xe2\x80\x9eStumbro\xe2\x80\x9c rungtynes \xc4\xaf v\xc4\x97lesn\xc4\xaf laik\xc4\x85._NEWLINE_Liepos 30 d. LFF prane\xc5\xa1\xc4\x97 kad per duot\xc4\x85j\xc4\xaf laika klubas nesisteng\xc4\x97 padengti skol\xc5\xb3 ir neband\xc4\x97 susisiekti su LFF d\xc4\x97l reikalavim\xc5\xb3 patenkinimo. Dauguma \xc5\xbeaid\xc4\x97j\xc5\xb3 per \xc5\xa1\xc4\xaf laik\xc4\x85 paliko klub\xc4\x85. Spaudos atstovams nepavyko susisiekti su klubo atstovais bei prezidentu. Tod\xc4\x97l buvo priimtas sprendimas pa\xc5\xa1alinti FC Stumbras i\xc5\xa1 A lygos, bei Stumbras B i\xc5\xa1 I lygos. Stumbras su\xc5\xbeaid\xc4\x97 daugiau nei 50% sezono rungtyni\xc5\xb3, tod\xc4\x97l j\xc5\xb3 rezultatai liko galioti, o visose likusiose rungtyn\xc4\x97se buvo u\xc5\xbeskaityti pralaim\xc4\x97jimai rezultatu 0:3. Stumbras B su\xc5\xbeaid\xc4\x97 ma\xc5\xbeiau nei 50% I lygos sezono rungtyni\xc5\xb3, tod\xc4\x97l vis\xc5\xb3 rungtyni\xc5\xb3 rezultatai buvo anuoliuoti.'